Ego Petrus marchio Namucensis, et comes Autissiodorensis et Tornodorensis, notum facio universis presentibus et futuris, quod bona fide constitui et concessi ut de omnibus que possident Burgenses Autissiodori qui sunt de censiva, sicut continetur in magna carta, remaneant quiti et immunes et in bona pace, et de omnibus querelis de quibus eos traxi in causam, sicut de stallis, de alvennis, de pertica qua mensurantur terre, de moneta, de juramentis draperiorum et carnificum, et omnibus aliis querelis que emerserant usque ad hanc diem, remaneant quiti et in pace. Levatas suas faciant bona fide pro negotio ville quotienscumque viderint expedire. Si homo censive vendiderit in domo vel in stallo alicujus qui non sit de censiva, pro forifacto domus vel stalli non me possem capere ad hominem censive vel ad res ejus. De prepositura vero Autissiodori ipsi remanent quiti usque ad festum S. Johannis, et inde sunt quiti litteris presentibus testificantibus. Actum Autissiodori, anno Incarnati Verbi, millesimo ducentesimo tertio decimo, mense januario.